**Dobbeltdrapet på Louisa Vesterager Jespersen og Maren Ueland** er en fellesbenevnelse på drapssaken der danske Louisa Vesterager Jespersen og norske Maren Ueland ble funnet drept den 17. desember 2018 ved foten av Jbel Toubkal nær landsbyen Imlil i Atlasfjellene i Marokko.

Til sammen 18 menn har blitt arrestert av marokkansk politi i forbindelse med drapene. Dobbeltdrapet ble skildret som en terrorhandling etter at en video, der noen av de mistenkte sverger troskap til den islamske staten, ble sluppet ut på internett.

Bakgrunn
--------

### Ofrene

Louisa Vesterager Jespersen (født 5. desember 1994) vokste opp i Ikast, Danmark. Hun gikk ved Vestre skole og ble student ved Ikast-Brande Gymnasium i 2013. Hun reiste til steder som Argentina, Peru og Norge. Jespersen ønsket å oppleve Arktis og søkte om å kunne representere Danmark i ekspedisjonen Fjällräven Polar i 2017 og 2018.

Maren Ueland (født 23. november 1990) var fra Bryne, Norge. Ueland og Jespersen studerte begge ved Universitetet i Sørøst-Norge, til bachelorgrad innen friluftsliv, kultur- og naturveiledning på campusen i Bø i Telemark. Venninnene hadde fullført sine skriftlige eksamener for semesteret og reiste 9. desember på ferie til Marokko for å gå tur i fjellene der. De var først innom Marrakesh før de dro videre til landsbyen Imlil i Atlasfjellene, et populært utgangspunkt for å bestige fjellet Toubkal, den høyeste toppen i Nord-Afrika.

### Gjerningsmennene

Fire angrepsmenn hadde delt en video på sosiale medier før angrepene, der de sverget troskap til terrorgruppen Den islamske stat og snakket om «ødeleggelse forårsaket av korsfareralliansens kampfly». En av angriperne sier: «Fortsett å bekjempe fiendene av Allah, uansett hvor du er, du har ingen unnskyldning og, vær informert om at vi er dine støttespillere… du har allierte blant oss.»

### Marokko

Marokko anses normalt å være et trygt reisemål for turister. Drap på utlendinger er sjeldne, og det siste terrorangrepet hendte i 2011, da 17 personer ble drept av en bombe på en restaurant i Marrakesh. Ifølge en forsker ved Dansk Institut for Internationale Studier har marokkanske myndigheter tilsynelatende god kontroll på terrortrusselen fra jihadister og samarbeider med europeiske og amerikanske myndigheter. Likevel har marokkanere vært påfallende representert i diasporaterrorisme, det vil si terror utenfor Marokko, både i Syria, Irak, Libya og Europa.

Drap og etterforskning
----------------------

På morgenen den 17. desember 2018 kom to franske fjellklatrere over de halshugde likene til ofrene ved teltet deres nær en sti som knytter Imlil til Jbel Toubkal. En mistenkt med navnet Abderrahim Khayali ble raskt arrestert etter at politiet fant en etterlatt ID i teltet. De ble også filmet med CCTV i området. Ytterligere tre mistenkte, Abdessamad Ejjoud, Rachid Afatti og Younes Ouaziyad, ble senere arrestert av politiet mens de satt på en buss under morgenrushet i den nærliggende byen Marrakesh. De tre mistenkte ble fanget mens var i besittelse av stikkvåpen. Abdessamad Ejjoud er antatt å være lederen av gruppa, og de fire mennene filmet seg selv en uke før drapene, der de sverget troskap til den islamske staten (IS).

Drapsmennene forklarte ifølge rettsdokumenter at de ville reise til Syria for å slutte seg til den islamske staten, men hadde ikke råd. De hadde deretter blitt enige om å utføre en terrorhandling på marokkansk jord, enten på sikkerhetstjenester eller utenlandske turister. De gikk inn for å reise til Imlil-området for å se etter utlendinger. Mennene møtte en britisk mannlig turist, som de lot gå da han sa at han var muslim, før de siktet seg inn mot de to kvinnelige turistene. I videoen av drapene på kvinnene kan det angivelig høres en stemme si «fiender av Allah» og «hevn for våre brødre i Hajin».

Marokkansk politi arresterte senere flere enkeltpersoner som var mistenkte for å ha forbindelser til de hovedmistenkte.

Rettssak
--------

Totalt ble 24 personer tiltalt i rettssaken etter dobbeltdrapet. Rettergangen ble holdt i Rabat i Marokko. Det ble kjent at 23 av de tiltalte var marokkanere fra Marrakesh, mens den siste var en sveitsisk-spansk muslimsk konvertitt. Tre av dem ble tiltalt for drap, og de andre for terrorhandlinger.

I mai 2019 innrømte en av de tiltalte drapet på ei av kvinnene. Han hadde tidligere vært fengslet for å ha prøvd å slutte seg til den islamske staten i Syria og ble sluppet løs i 2015.

I juli 2019 ble tre av de tiltalte dømt til døden.

Begravelser
-----------

Likene av ofrene ble fraktet med fly til København 21. desember 2018.

Jespersen ble bisatt i Fonnesbæk kirke i hjembyen Ikast i Danmark den 12. januar 2019. Den daværende danske statsministeren Lars Løkke Rasmussen deltok i bisettelsen.

Ueland ble bisatt i Time kirke ved Bryne i Norge den 21. januar 2019. Den marokkanske ambassadøren Lamia Radi deltok i bisettelsen, mens Bent Høie representerte den norske regjeringen.

Hendelser i ettertid
--------------------

Angrepet fikk omfattende dekning i den internasjonale pressen. I hjemlandene til ofrene ble mordene reagert på med sjokk og raseri. Danmarks statsminister Lars Løkke Rasmussen kalte drapene barbariske og bestialske, mens Norges statsminister Erna Solberg beskrev angrepene som «meningsløse». I Marokko vakte drapene avsky og fordømmelse.

På Bryne, hjembygda til Ueland, gikk rundt 500 personer i fakkeltog den 21. desember 2018 for å minnes ofrene og vise støtte til de pårørende. Våkenetter for ofrene ble avholdt i Rabat ved ambassadene til Norge og Danmark, og i Marrakech og Imlil.

To videoer, en som viser ett av drapene og en annen som viser de mistenkte som sverger troskap til IS, ble publisert på sosiale medier. Marokkanske myndigheter og Kripos har avgitt kommentarer om at videoene er autentiske.

En av drapsmennene, Abderrahim Khayali, begikk selvmord i fengsel 28. februar 2023.

Referanser
----------

1. 1 2  «Mor talte med danske Louisa på hendes fødselsdag – hun drømte om Arktis». TV 2. 21. desember 2018. Arkivert fra originalen 30. november 2019. Besøkt 19. november 2019.
2. ↑  «To minutters stillhet for Maren (28) og Louisa (24)». NRK. 7. januar 2019. Besøkt 19. november 2019.
3. ↑  «Rektor på Louisa og Marens skole: - Nogle sidder og græder». *Ekstra Bladet*. 18. desember 2018. Besøkt 19. november 2019.
4. ↑  «Her er moren tilbake der Louisa (24) ble brutalt drept». TV2. 12. juni 2019. Besøkt 19. november 2019.
5. ↑  «Moroccan four 'pledged allegiance to ISIS' in chilling video days before backpacker murders». *9News*. 21. desember 2018. Besøkt 19. november 2019.
6. ↑  «Mindst 1.600 marokkanere sluttede sig til IS: Nu har Marokko et problem med "hellige krigere"». *Jyllands-Posten*. 20. desember 2018. Besøkt 19. november 2019.
7. ↑  «Terroristenes grufulle forklaringer etter Marokko-drapene». *Verdens Gang*. 15. mai 2019. Besøkt 19. november 2019.
8. ↑  «ISIS fanatics who slaughtered two Scandinavian tourists in Morocco 'say they targeted British tourist before they carried out murders… but let him go after he said he was a Muslim'». *Daily Mail*. 8. januar 2019. Besøkt 19. november 2019.
9. ↑  «Morocco murders: agents investigate footage as terror fears mount». *The Guardian*. 20. desember 2018. Besøkt 19. november 2019.
10. ↑  «Video allegedly shows university students' murders in Morocco». *CBS News*. 21. desember 2018. Besøkt 19. november 2019.
11. ↑  «Morocco suspect admits killing Scandinavian hiker». *BBC News*. 31. mai 2019. Besøkt 19. november 2019.
12. ↑  «Dobbeltdrapet i Marokko: Gjerningsmenn dømt til døden». NRK. 18. juli 2019. Besøkt 19. november 2019.
13. ↑  «Flyet med ofrene for Marokko-drapene på vei til København». TV2. 21. desember 2018. Besøkt 19. november 2019.
14. ↑  «Marokko-drapene: Louisa Vesterager Jespersen bisatt». *Verdens Gang*. 12. januar 2019. Besøkt 19. november 2019.
15. ↑  «Maren Ueland (28) bisatt i fullsatt kirke». TV2. 21. januar 2019. Besøkt 19. november 2019.
16. ↑  «Udtalelse fra statsminister Lars Løkke Rasmussen vedrørende drab i Marokko». Regjeringen.dk. 20. desember 2018. Arkivert fra originalen 31. desember 2019. Besøkt 19. november 2019.
17. ↑  «Statsminister Erna Solberg: Meningsløst angrep som må møtes med avsky». Regjeringen.no. 20. desember 2018. Besøkt 19. november 2019.
18. ↑  «Maren Ueland obdusert i Oslo». *Verdens Gang*. 27. desember 2018. Besøkt 19. november 2019.
19. ↑  «Flere hundre i fakkeltog for drepte Maren (28) og Louisa (24)». *Verdens Gang*. 21. desember 2018. Besøkt 19. november 2019.
20. ↑  «Kripos: Alt tyder på at videoen knyttet til Marokko-drapene er ekte». *Verdens Gang*. 21. desember 2018. Besøkt 19. november 2019.
21. ↑  «Video skal vise de fire pågrepne som sverger hevn foran IS-flagget». TV2. 20. desember 2018. Besøkt 19. november 2019.
22. ↑  «Drapsdømt mann funnet død i fengsel». *Dagsavisen*. 28. februar 2023. Besøkt 28. februar 2023.